Giovanni Becali a comentat transferul lui Florinel Coman la Al Duhail la FANATIK SUPERLIGA. Impresarul trage un semnal de alarmă pentru golgheterul „roș-albaștrilor” și Gigi Becali în privința banilor.
Florinel Coman se îndreaptă către Al Duhail din Qatar, după un sezon excelent în tricoul celor de la FCSB. Giovanni Becali nu îl mai reprezintă pe internaționalul român, însă are un avertisment pentru golgheterul din SuperLiga.
Giovanni Becali a dezvăluit ce strategia are pentru cluburile din zona Golfului la FANATIK SUPERLIGA. Emisiunea poate să fie urmărită pe site-ul FANATIK.RO, de la ora 10:30, în fiecare zi de luni, marți și vineri.
„Contractul nostru s-a terminat, l-am avut trei ani de zile. Când l-am avut noi, Gigi cerea 30 de milioane, când nu mai sunt cu noi, Gigi cere două, trei, cinci milioane. Am avut oferte pe birou de la Sporting Lisabona cu 8,5 milioane de euro și o echipă din America, Orlando, cu 10,5 milioane de dolari și un milion pentru el.
Dacă nu s-a realizat atunci, stai să vedem și cu arabii. Eu fug de arabi ca de dracu, dacă duc un jucător la arabi trebuie să dea 80% din contract la semnătură. Nu stau să mă judec la TAS. Să îl întrebați pe Tănase cum a semnat și unde, pentru că și el a fost cu noi.
Și când îl aveam pe Tănase sub contract, Gigi cerea 15, 19 milioane. Asta este, anii trec și valoarea lor scade. Valoarea lui Coman a crescut prin evoluția lui, să îl ajute Dumnezeu să semneze. Dar dacă duc un jucător în Arabia vreau 80% din contractul jucătorului la prima semnătură”, a spus Giovanni.
Oficialii de la Al Duhail nu au venit joi la București, iar Gigi Becali a dat informații surprinzătoare. Patronul „roș-albaștrilor” nu vrea să primească banii în rate de la clubul din Qatar pentru transferul lui Florinel Coman.
Patronul „roș-albaștrilor” și-ar dori să amâne transferul lui Florinel Coman, care ar urma să îi ajute în preliminariile Champions League. Gigi Becali a spus că golgheterul FCSB va rămâne la campioană, dacă Al Duhail nu va plăti toată suma de transfer.
„Joi trebuie să vină echipa din Arabia pentru Florinel. Eu mai mult nu știu. I-am spus lui Luțu să nu vină dacă-mi dau banii în rate. De ce vor să vină nu știu. Să vină dacă vor. Nu e problema mea. Până nu văd banii în cont, înseamnă că Florinel rămâne la noi”, a spus Becali.